b'\n_START_ARTICLE_\nStatistas\n_START_PARAGRAPH_\nStatistas\xc2\xa0\xe2\x80\x93 kino, TV, teatro arba operos aktorius, atliekantis nedidel\xc4\xaf vaidmen\xc4\xaf. Vaidindami statistai paprastai nekalba arba kalba labai nedaug ir da\xc5\xbeniausiai vaidina pagrindini\xc5\xb3 k\xc5\xabrinio \xc4\xafvyki\xc5\xb3 fone (pvz., praeivius, restorano lankytojus, \xc5\xbei\xc5\xabrovus ir pan.) Dideliuose spektakliuose, operose, kariniuose ir epiniuose filmuose gali vaidinti net keli t\xc5\xabkstan\xc4\x8diai statist\xc5\xb3._NEWLINE_Statist\xc5\xb3 atrankos kriterijai priklauso nuo k\xc5\xabrinio. Statistams neb\xc5\xabtina tur\xc4\x97ti daug vaidybos patirties arba \xc5\xa1ie geb\xc4\x97jimai i\xc5\xa1 viso nereikalaujami. Da\xc5\xbeniausiai svarbesnis yra punktualumas, patikimumas ir geb\xc4\x97jimas vykdyti re\xc5\xbeisieriaus nurodymus._NEWLINE_Statistus samdo kino studijos arba specialios agent\xc5\xabros. Samdydami statistus, re\xc5\xbeisieriai paprastai ie\xc5\xa1ko konkre\xc4\x8dios i\xc5\xa1vaizdos \xc5\xbemoni\xc5\xb3, kurie pad\xc4\x97t\xc5\xb3 kurti filmo atmosfer\xc4\x85, pavyzd\xc5\xbeiui, \xe2\x80\x9estudent\xc5\xb3\xe2\x80\x9c, \xe2\x80\x9epasiturin\xc4\x8di\xc5\xb3 vidutinio am\xc5\xbeiaus pilie\xc4\x8di\xc5\xb3\xe2\x80\x9c ir pan. Kartais i\xc5\xa1 statist\xc5\xb3 pageidaujama tam tikr\xc5\xb3 geb\xc4\x97jim\xc5\xb3, kaip antai va\xc5\xbein\xc4\x97ti riedu\xc4\x8diais arba \xc5\xa1okti. Be to, statistai da\xc5\xbenai turi patys pasir\xc5\xabpinti atitinkamais drabu\xc5\xbeiais ir kitu rekvizitu. Nedidelio biud\xc5\xbeeto filmuose statistai gali b\xc5\xabti samdomi arba kvie\xc4\x8diami vaidinti nemokamai be atrankos._NEWLINE_Statist\xc5\xb3 u\xc5\xbeimtumas priklauso nuo re\xc5\xbeisieriaus poreiki\xc5\xb3. Kartais jie samdomi dienai ar dviem, kol bus nufilmuota konkreti scena ar scenos, o kartais tenka dirbti ilgiau. Pavyzd\xc5\xbeiui, D\xc5\xbeeimso Kamerono (James Cameron) filme \xe2\x80\x9eTitanikas\xe2\x80\x9c, 150 \xe2\x80\x9esvarbiausi\xc5\xb3 statist\xc5\xb3\xe2\x80\x9c vaidino filmo keleivius viso filmavimo metu.'